Stig Severinsen - dansk fridykker med rekorder - Undervandsitetet\nStig Severinsen – dansk fridykker med rekorder\nDu er her: Start1 / Stig Severinsen – dansk fridykker med rekorder\n“Drømmen om dybet” tv-udsendelsen\nDanskeren holdt vejret i 22 minutter\nDykkede under indlandsisen\nEr Stig Åval Severinsen død?\nStig Severinsens Rekorder\nStig Åvall Severinsen er en dansk fridykker, som er indehaver af adskillige rekorder, både Guinness rekorder og AIDA rekorder, og derudover har han været verdensmester 4 gange i sin karriere.\nStig er forfatter til bogen “Træk Vejret” (købes her)\nStig Åval Severinsen har en kandidatgrad i biologi, og har derudover også en ph.d. i medicin.\nHan startede i en ung alder med at holde vejret på bunden af sine forældres pool hjemme i Aalborg, og fandt ret hurtigt ud af at han elskede at være i vandet.\nHan svømmede allerede fra en ung alder, men indgangsvinklen til fridykningen blev via undervandsrugby, hvor han fandt ud af at han kunne holde vejret længere end sine modstandere.\nStig har været en aktiv fridykker i Århus fridykkerklub, som blandt andet arrangerede VM i 2009. Derudover har Stig også brugt mange kræfter i fridykkerudvalget som ligger under dansk sportsdykkerforbund.\nStig er nok mest kendt for hans spektakulære rekorder hvor han dykker under isen, kun iført speedos, og ikke mindst statiske dyk på ren ilt, hvor han holdte vejret i imponerende 22 minutter.\nStig Åvall Severinsen blev for alvor kendt i det danske mediebillede i 2004, da han var med i tv programmet ”drømmen om dybet” hvor vi følger Stig på hans rejse jorden rundt, som forberedelse på et verdensrekordforsøg.\nStig ville forsøge at blive den dybeste mand på jorden, med et dyk til 67 meter. Dykket skulle foregå i Venezuela.\nStig er undervejs blandt andet en tur i Indien, hvor han træner yoga og vejrtrækning med en af de helt store yoga guruer. Vi ser ham også svømme i den berømte Ganges flod, og under hans træning i det røde hav følger vi ham en tur ud i havet, hvor han blandt andet svømmer med delfiner.\nDet folk nok husker bedst fra denne programserie er scenen hvor Stig formår at slå rekorden, men jubler så voldsomt i overfladen at han desværre besvimer inden han fik sit dyk godkendt.\nEn af de mest spektakulære rekorder som Stig Åval Severinsen er indehaver af, er hans fantastiske statiske dyk på præcis 22 minutter. Dykket foregik på en dykkerskole i London i 2012 hvor man havde kølet vandet ned til 0 grader, og op til dykket indåndede han 100% ilt via et mundstykke.\nRekorden er sidenhen blevet slået af Aleix Segura fra Kataloninen, han formåede at holde vejret i imponerende 24 minutter og 3 sekunder.\nI 2010 svømmede Stig Åval Severinsen sit første dyk under isen på 72 meter, dette dyk foregik i den jyske sø Knudsø.\nI 2013 besluttede Stig sig for at forsøge at slå sin egen rekord fra 2010. Han valgte at rejse helt til Grønland for at slå sin gamle rekord.\nDykket skulle foregå i smukke omgivelser i Østgrønland, i søen Qoorlotoq, med højt solskin og is så langt øjet rakte.\nDiscovery Channel var på pletten (sammen med kontrollanterne fra Guinness rekordbog) til at dokumentere resultatet af Stigs rekordforsøg.\nDykket var en stor succes og Stig Åval Severinsen svømmede hele 76,2 meter under den metertykke grønlandske is, kun iført speedos (badebukser). Denne rekord står stadig den dag i dag.\nDu kan se dykket herunder.\nNej – adskillige rygter florerer på internettet omkring Stig Åval Severinsen skulle være død, det er han heldigvis ikke. Om end Stig presser sin krop helt ud til grænsen, så lever han altså i allerbedste velgående.\nStig Åval Severinsen kan i ny og næ ses i diverse tv programmer, hvor han fortæller om fridykning, meditation og stresshåndtering.\nBogen “Træk vejret”\nStig Åval Severinsen er forfatteren bag bogen ”Træk vejret”. I bogen kan du læse om hvordan du bliver bedre til at trække vejret, og derved vil skabe en større ro i din krop. Dette vil på sigt skabe mindre stress, mere overskud og ikke mindst en sundere krop.\nStig fortæller om forskellige teknikker du kan bruge, mange af øvelserne er inspireret fra yogaens verden, de er godt fortalt og nemme at gå til, selv for en uerfaren.\n>>Bogen Træk Vejret kan købes her\nSTA (Statisk vejrhold): 8:40 Min, Dansk rekord.\nDYN (Dynamisk med finne): 225 meter\nDNF (Dynamisk uden finne): 186 meter\nStatisk på 100 % ilt: 22 minutter\nDyk under is, uden udstyr iført badebukser: 76,2 meter\nDyk under is, med våddragt og monofinne 152,4 meter\nSe alle verdensrekorder i fridykning her


Forhandlinger - Den Europæiske Fond for Tilpasning til Globaliseringen: finansiering og funktionsmåde (kortfattet forelæggelse) - Mandag den 6. september 2010\nDokumentforløb : A7-0236/2010\nMandag den 6. september 2010 - Strasbourg EUT-udgave\n20. Den Europæiske Fond for Tilpasning til Globaliseringen: finansiering og funktionsmåde (kortfattet forelæggelse)\nFormanden. – Næste punkt på dagsordenen er betænkning af Portas for Budgetudvalget om Den Europæiske Fond for Tilpasning til Globaliseringen: finansiering og funktionsmåde (2010/2072(INI)) (A7-0236/2010).\nMiguel Portas, ordfører. – (PT) Fru formand! Den betænkning, som jeg skal fremlægge, er resultatet af et kompromis mellem grupper med meget forskellige holdninger til beskæftigelsespolitik og arbejdsløshedsbeskyttelse. Derfor vil jeg gerne takke skyggeordførerne samt Udvalget om Beskæftigelse og Sociale Anliggender og Budgetudvalget for den samarbejdsvilje, de har udvist i retning af at nå frem til en aftale, der kan være til gavn for ofrene for kollektive afskedigelser i EU.\nAftalen bygger på to præmisser. Den første er, at de sociale virkninger af krisen fortsat vil kunne mærkes, selv i tilfælde af en økonomisk genopretning, som langt fra er sikker. Kollektive afskedigelser hører derfor ikke fortiden til, og de vil beklageligvis fortsat påvirke det sociale liv i vores lande. Derfor er det første valg enkelt: Ønsker vi, eller ønsker vi ikke at forlænge Den Europæiske Fond for Tilpasning til Globaliseringen, som er det eneste instrument, som Europa afsætter til folk, der er ramt af kollektive afskedigelser, indtil 2020? Betænkningen giver et klart svar. Ja, vi ønsker at sende et stærkt signal til de arbejdsløse. Ja, vi mener, at de skal støttes med programmer til omskoling og erhvervsmæssig reintegration. Og ja, vi mener, at de fortjener endnu en chance, og at vi, de ansvarlige politikere, skylder dem så meget.\nAnden præmis er, at der var mange ufuldkommenheder i den måde, som fonden fungerede på, da den startede, men de ændringer, der er indført i dens forordning, har i betydelig grad forøget antallet af ansøgninger om at gøre brug af den. Det er endnu for tidligt at iværksætte en evaluering, men vi kan pege på og identificere hovedproblemet. Fra tidspunktet for den kollektive afskedigelse tager det mellem 12 og 17 måneder, før pengene ankommer til landet, og i nogle tilfælde tager det meget længere tid. Vi har en fond, der skal reagere på akutte sociale behov, og den arbejder i sneglefart. Det er de sociale konsekvenser, der bekymrer mig. På grund af denne langsommelighed ender mange arbejdstagere med ikke at drage fordel af fonden. Desuden afskrækker det de regioner og lande, der har de største behov, fra at udarbejde ansøgninger.\nDerefter gennemfører regeringerne ikke ansøgningerne, før de er blevet godkendt i Bruxelles, fordi det ville tvinge dem til at iværksætte de nationale finansieringskomponenter i en periode, hvor der skal spares på budgettet. Derfor foreslår betænkningen en række kortsigtede foranstaltninger, der skal nedbringe forsinkelsen med 50 %, og derfor foreslås det at gøre fonden permanent fra 2013.\nNogle af de medlemsstater, der har draget størst fordel af fonden, modsætter sig forenklingen af den. De frygter, at det vil kræve flere og flere penge at sætte farten op. Lad os være ærlige. Det er en risiko, uanset om funden arbejder hurtigt eller langsomt. Risikoen for en lang periode med middelmådig vækst er til stede, fordi det afhænger af, hvilken indvirkning sparepolitikkerne vil have på genopretningen af vores økonomier.\nMen det er noget andet, vi taler om i dag, nemlig om Europas holdning til kollektive afskedigelser og om, hvorvidt vi ofrer de afskedigede på de budgetmæssige indskrænkningers alter eller i det mindste er i stand til at skænke dem mindst lige så stor opmærksomhed, som vi skænkede det finansielle system, som vores skatter reddede.\nBetænkningens beslutning er baseret på etik, på, hvordan vi ser på vores medmennesker, og på, hvordan vi ser på Europa. Jeg ønsker et Europa, der er utvetydigt socialt.\nElena Băsescu (PPE). – (RO) Fru formand! Jeg vil gerne fremføre et par kendsgerninger om finansieringen og driften af Den Europæiske Fond for Tilpasning til Globaliseringen.\nNi medlemsstater, herunder Rumænien, som befinder sig i en mere sårbar situation i forhold til virkningerne af globaliseringen, har endnu ikke udnyttet fonden. En af årsagerne hertil er udvælgelseskriteriernes restriktive beskaffenhed, selv efter revisionen i 2009.\nGlobaliseringsfonden er et nyttigt instrument, så længe den er fleksibel. Men jeg vil gerne gøre opmærksom på, at de ansvarlige rumænske myndigheder stadig ikke har indført den lovramme, der er nødvendig for at få adgang til Globaliseringsfonden. Alt dette finder sted på et tidspunkt, hvor Rumænien gennem de sidste to år har oplevet en stadig stigning i antallet af arbejdsløse, samtidig med at landet i sommer offentliggjorde det største antal omstruktureringer i hele EU.\nJeg mener, at adgang til Globaliseringsfonden og bedre indslusning af struktur- og førtiltrædelsesfondene kunne have mildnet virkningen af den økonomiske krise i Rumænien.\nCatherine Stihler (S&D). – (EN) Fru formand! Tak for denne lejlighed til at yde et kort bidrag. Den Europæiske Fond for Tilpasning til Globaliseringen er afgørende vigtig og bør støttes og beskyttes. Arbejdstagere, som mister arbejdet uden egen skyld, har brug for støtte.\nFor nylig blev jeg kontaktet af en vælger, som var interesseret i denne fond, og det afspejler den nye regering i Det Forenede Kongerige, at den konservativ-liberale koalition opfordrer til at afvikle fonden. Jeg håber, at de vil tage denne uforsvarlige holdning til en fond, der faktisk hjælper arbejdstagere, op til fornyet overvejelse. Nødvendigheden af, at vi støtter, beskytter og justerer efter behov, er afgørende vigtigt.\nJeg støtter fonden. Jeg ønsker at se, at den bliver beskyttet og støttet, og jeg vil også gerne sikre, at den anvendes på den mest passende vis.\nSeán Kelly (PPE). – (EN) Fru formand! Jeg vil gerne starte med at takke hr. Portas for hans arbejde. Jeg er involveret i to områder i min valgkreds, hvor Den Europæiske Fond for Tilpasning til Globaliseringen er blevet anvendt, og jeg må sige, at der i det store hele er tale om en meget positiv udvikling. Kommissionen var så venlig at komme over og forklare det for arbejderne på Waterford Crystal. En af dem beskrev det som en gave fra EU, og det var også hensigten.\nMen brugen af fonden har i nogen grad skuffet folks forventninger. Det skyldes til dels de offentlige styrelser, hvoraf en – FÁS – er godt kendt af Kommissionen, fordi den tidligere har måttet møde for Kommissionen for uretmæssig brug af midler. Det har undermineret deres position blandt arbejdstagerne.\nMen vi har også en tendens til at være for ufleksible, især når folk forsøger at starte egen virksomhed og i forhold til, hvor meget tid vi giver fonden. Startdatoen er ansøgningsdatoen, men det burde være den dato, hvor finansieringen bevilges. Den slags ting må der gøres noget ved. Jeg håber, situationen kan gøres mere fleksibel.\nFrédéric Daerden (S&D). – (FR) Fru formand, mine damer og herrer! Drøftelserne i Udvalget om Beskæftigelse og Sociale Anliggender og Budgetudvalget har banet vejen for et gennemarbejdet udkast til betænkning.\nJeg hilser med tilfredshed det bidrag, det yder til diskussionen om Globaliseringsfondens fremtid. Det behandler f.eks. arbejdsmarkedets parters nødvendige deltagelse i udarbejdelsen af sagsmapper og den opmærksomhed, som skal udvises over for integrationen af SMV'er, der fungerer som underleverandører på større byggepladser, som rammes af afskedigelser.\nEndvidere mener jeg, at muligheden for en uafhængig fond med sine egne betalings- og forpligtelsesbevillinger bør overvejes alvorligt for fremtiden. Det er ganske enkelt et spørgsmål om at forsyne det sociale Europa, som vi så inderligt ønsker, med passende ressourcer.\nDet er der nogle, som ikke vil høre tale om, og derfor er der anmodet om delt afstemning for at slette dette afsnit. Det ville være yderst skadeligt for debatten, hvis betænkningen ikke omtalte alle muligheder for at forbedre finansieringen af disse fonde. Derfor appellerer jeg til Deres ønske om fortsat at forbedre dette instrument uden at afvise nogen mulighed uden videre ved at stemme for hele punkt 16 om dette spørgsmål.\nIlda Figueiredo (GUE/NGL). – (PT) Fru formand! Der er yderligere tre emner, jeg vil understrege. Det første er de forebyggende foranstaltninger, der må træffes for at forhindre multinationale selskaber i at flytte, bekæmpe arbejdsløshed og øge beskæftigelsen med rettigheder. Det andet vedrører brugen af fonden, som på intet tidspunkt må fungere som påskud for, dække over eller lette afskedigelser motiveret af et selskabs omstrukturering eller af, at multinationale selskaber flytter. Det tredje er behovet for at forøge EU's samfinansiering fra 65 % til mindst 80 % for at stille fonden til rådighed for medlemsstaterne med de største økonomiske problemer, så de arbejdsløse, der har størst behov, kan få hurtig og effektiv støtte, hvilket ikke har været tilfældet og ikke er tilfældet nu.\nDacian Cioloş, medlem af Kommissionen. – (FR) Fru formand, mine damer og herrer! Lad mig først på Kommissionens vegne gratulere ordføreren, hr. Portas, med hans fremragende arbejde med udarbejdelsen af denne meget omfattende betænkning og med hans samarbejde med ordførerne fra de andre udvalg, der er blevet bedt om at afgive udtalelser.\nBetænkningen kommer på et godt tidspunkt, for den kan nemt integreres i det arbejde, Kommissionen udfører i øjeblikket for at nå to tidsfrister. For det første udløber den såkaldte kriseundtagelse, med hvilken Den Europæiske Fond for Tilpasning til Globaliseringen kan yde støtte til arbejdstagere, der har mistet arbejdet som følge af den globale finansielle og økonomiske krise, og bevilge samfinansiering på 65 %, med udgangen af 2011. Vi må se på, om det er nødvendigt at forlænge kriseundtagelsen eller gå tilbage til 50 % samfinansiering for handelsrelaterede afskedigelser.\nDen anden tidsfrist er udgangen af 2013, hvor forordningen for Garantifonden skal revideres. I den forbindelse bliver et af de centrale punkter beslutningen om, hvorvidt fonden skal integreres i den næste flerårige finansielle ramme.\nDet glæder os at bemærke, at hr. Portas' betænkning støtter årsagerne til oprettelsen af fonden, og at den understreger behovet for at bevare instrumentet. Betænkningen foreslår faktisk, at et permanent instrument skal være en af de muligheder, der overvejes for fremtiden, og opfordrer Kommissionen til at fremlægge et forslag i denne retning.\nHr. Portas foreslår, at midtvejsevalueringen, der er planlagt til 2011, rykkes frem og gennemføres inden 30. juni 2011. Det udgør et problem i forhold til den ændrede forordning for Garantifonden, eftersom rapporterne om de første sager godkendt efter vedtagelsen af den ændrede forordning først bliver tilgængelige i begyndelsen af november 2011. Vi har naturligvis en tidligere endelig rapport, som vi kan bruge til at revidere de kriterier i forordningen med, som ikke er blevet ændret, f.eks. succesraten for de tiltag, der ligger inden for fondens anvendelsesområde, en komparativ analyse af disse foranstaltninger, procedurerne for at rådføre sig med arbejdsmarkedets parter og en analyse af fondens virkning for dem, den støtter.\nBetænkningen bemærker, at gennemførelsen til dato har været ret beskeden. Der er kun godkendt økonomiske bidrag i 27 tilfælde, og ganske få sektorer er repræsenteret. Ni medlemsstater har ikke indsendt en ansøgning. Kun 80 mio. EUR af de tilgængelige 1,5 mia. EUR er blevet brugt. I forbindelse med de første 11 ansøgninger har Kommissionen anmodet om refusion af næsten 40 % af de bevilgede beløb.\nI tråd med betænkningen vil jeg gerne fremhæve, at disse tal kun vedrører de ansøgninger, der er godkendt under den oprindelige forordning, og at ændringen af forordningen, som betænkningen ganske rigtigt bemærker, har før til en betydelig stigning i antallet af ansøgninger om støtte fra fonden i forhold til omfattede arbejdstagere og budget.\nBetænkningen opfordrer med rette til forbedringer, især hvad angår en nedbringelse af tidsperioden mellem afskedigelserne og den dato, hvor bidragene fra fonden udbetales. Kommissionen er fast besluttet på at gøre disse procedurer hurtigere og enklere, men nogle af disse forbedringer vil kræve en højere organiseringsgrad hos alle involverede, dvs. Kommissionen, medlemsstaterne og budgetmyndigheden.\nIkke mindst burde tæt koordinering mellem Kommissionen og Parlamentet i forhold til spørgsmålene om tidsplanen sætte os i stand til at reducere nogle af disse forsinkelser. Medlemsstaterne bør opfordres til at indsende ansøgninger, så snart der bekendtgøres afskedigelser. Kommissionen bør for sin del give medlemsstaterne mere information og flere gode råd og opstille en tidsfrist for sig selv på tre til fire måneder for sin egen evaluering.\nVi bemærker anmodningen om at udarbejde et forslag om at forlænge kriseundtagelsen til udløbet af den flerårige finansielle ramme. Jeg er enig i, at der må ses på spørgsmålet om Garantifonden efter 2013 inden for den overordnede kontekst, som er forhandlingerne om den næste flerårige finansielle ramme, og i, at oprettelsen af en permanent fond bør være en af de muligheder, der skal overvejes.\nBetænkningen er fuld af idéer og forslag, og den vil bidrage til udarbejdelsen af den nye forordning. Kommissionen har også planlagt en række høringer med medlemsstaterne og andre interessenter. Jeg er sikker på, at ordføreren og Parlamentets øvrige medlemmer vil bidrage til disse høringer, eftersom målet er at forbedre fonden og gøre den endnu mere effektiv i fremtiden som et instrument, der demonstrerer europæisk solidaritet over for arbejdstagere, der har mistet deres arbejde.\nFormanden. – Forhandlingen er afsluttet.\nAfstemningen finder sted tirsdag den 7. september 2010 kl. 12.30.\nLuís Paulo Alves (S&D), skriftlig. – (PT) Jeg støtter betænkningen om Den Europæiske Fond for Tilpasning til Globaliseringen: finansiering og funktionsmåde, fordi jeg er fuldstændig enig i den tanke, som ordføreren slår til lyd for, nemlig hurtigere mobilisering af fonden. Globaliseringsfonden blev oprettet som middel til at modvirke globaliseringens negative virkninger for arbejdstagere, der rammes af kollektive afskedigelser, og hjælpe dem med at finde nye job ved at støtte personlige programmer til reintegration af arbejdsløse arbejdstagere på arbejdsmarkedet. Globaliseringsfonden har et maksimalt årligt beløb på 500 mio. EUR, som aldrig er blevet udnyttet fuldt ud af medlemsstaterne. I øjeblikket går der stadig mellem 12 og 17 måneder, fra en kollektiv afskedigelse finder sted, til finansieringen fra Globaliseringsfonden stilles til rådighed for den ansøgende medlemsstat. Med ordførerens forslag om at gøre proceduren enklere og mere fleksibel kunne vi halvere den tid, det tager at mobilisere Globaliseringsfonden. Som reaktion på den voksende arbejdsløshed som følge af den økonomiske og finansielle krise er det afgørende, at Globaliseringsfonden bliver et permanent støtteinstrument, som reelt er fleksibelt og specifikt. Det er den eneste måde, hvorpå Globaliseringsfonden kan være med til at fremme nye kompetencer for nye, bæredygtige kvalitetsarbejdspladser og dermed hjælpe med at forbedre EU's konkurrenceevne i forbindelse med globaliseringen.\nGiovanni Collino (PPE), skriftlig. – (IT) Globaliseringen repræsenterer en stor mulighed for os og for vores børn, men samtidig skræmmer den os ved at skabe former for formuefordeling, der er sværere at kontrollere og administrere retfærdigt.\nHvis vi skal begive os ud over vores grænser og risikere vores identiteter, er vi nødt til at opbygge mere robuste kulturer, hvor gensidig respekt og oprigtig forståelse fortsat kan trives. En af de første ting, vi skal have forståelse for, er de familiers interesser, som pludselig mister deres indtægt som følge af den stadig vanskeligere økonomiske situation.\nDen Europæiske Fond for Tilpasning til Globaliseringen skal være en løsning for disse familier og samtidig et effektivt instrument for EU's fremtidige økonomiske udvikling. Midt i en økonomisk krise kan vi ikke tillade, at vores gennemførelsesforanstaltninger er for ufleksible, for det ville uvægerligt skade vores borgere mere end vores politikker.\nDen kendsgerning, at vi stadig i dag har et større antal døde projekter, der er blevet fremlagt, men aldrig gennemført, burde få os til at tænke over, i hvor høj grad vores programmer og permanente fonde kan stå alene, og derfor tænke alvorligt over værdien af at placere Den Europæiske Fond for Tilpasning til Globaliseringen side om side med Den Europæiske Socialfond som et stabilt instrument for europæisk intervention på beskæftigelsesområdet.\nLouis Grech (S&D), skriftlig. – (EN) Globaliseringsfonden er et nødvendigt instrument til bekæmpelse af tendensen til, at EU's borgere mister deres job på grund af globaliseringen og den økonomiske krise. Jeg er desuden enig i, at der stadig er plads til forbedring af fonden i dens nuværende form. Selv om der siden dens oprettelse er sket fremskridt med hensyn til at fremskynde og forenkle ansøgningsproceduren, mener jeg, at alvoren af den økonomiske krise kræver, at vi gør mere for at optimere den med henblik på at opfylde de formål, den blev oprettet til. De, der virkelig har brug for disse midler, bør kunne modtage dem rettidigt med henblik på at minimere de mange negative følger af langtidsledighed. Derfor opfordrer jeg Kommissionen til at undersøge muligheden for at tillade indledning af ansøgningsprocedurer, lige så snart planer om afskedigelser bliver meddelt, i stedet for når de er trådt i kraft, som tilfældet er nu. Jeg vil dog gerne have nogle flere oplysninger om gennemførelsen af programmet og især om dets langsigtede virkninger. Programmet viser på forhånd fondens fordele i forhold til omkostninger, derfor støtter jeg forslaget om at gøre Globaliseringsfonden til en uafhængig fond med sine egne betalings- og forpligtelsesbevillinger under den nye pengemarkedsfond.\nGeorgios Stavrakakis (S&D) , skriftlig. – (EL) Jeg vil gerne starte med at gratulere ordføreren, hr. Portas, med hans betænkning, og fru Berès med hendes vigtige bidrag på vegne af Udvalget om Beskæftigelse og Sociale Anliggender. Den fortsatte økonomiske krise og dens meget beklagelige konsekvenser har sat Globaliseringsfonden som et socialpolitisk instrument for EU endnu mere i relief. Den målrettede finansielle støtte, som den yder i forbindelse med omskolings- og reintegrationsprogrammer for arbejdstagere ramt af masseafskedigelser, er særlig vigtig. Derfor må de midlertidige ændringer, der blev indført i 2009 og vil udløbe i 2011, og som udvider Globaliseringsfondens anvendelsesområde, bibeholdes frem til 2013 som anført i betænkningen. Vi må ikke glemme, at disse ændringer muliggjorde et udtryk for reel solidaritet med arbejdstagere, der har mistet arbejdet som følge af den globale finansielle og økonomiske krise. Men der er også brug for en omfattende evaluering af Den Europæiske Fond for Tilpasning til Globaliseringen. Det vil skabe grundlag for fremlæggelse og bedømmelse af specifikke forslag om at forenkle den, så den fungerer hurtigere og mere effektivt.\nAngelika Werthmann (NI), skriftlig. – (DE) Det tager stadig mellem 12 og 17 måneder, før finansiering fra Den Europæiske Fond for Tilpasning til Globaliseringen bliver stillet til rådighed. Denne periode kunne forkortes, hvis medlemsstaterne handlede, så snart der var tegn på kollektive afskedigelser. Medlemsstaterne opfordres til at finde og udnytte alle tilgængelige synergier for at muliggøre hurtigere og mere effektiv indgriben på europæisk plan gennem Globaliseringsfonden i tilfælde af kollektive afskedigelser. Kommissionen opfordres til at forbedre informationen om og synligheden af Globaliseringsfonden blandt medlemsstaterne og dem, der kan modtage støtte fra fonden. I den interimsbetænkning, som Kommissionen fremlægger for Parlamentet, opfordres Kommissionen til bl.a. at inddrage succesraten for reintegration, vurdering af støttemodtagernes opkvalificeringer og en analyse af koordineringen mellem de forskellige programmer, som EU finansierer. Udkastet til budget for 2011 indeholder for første gang bevilling af betalinger til Globaliseringsfonden. Ansøgninger til Globaliseringsfonden bør ikke alene finansieres med overførsler fra Strukturfondens budgetposter. Der må etableres separate budgetposter til dette formål. Jeg vil gerne udtrykkeligt fremhæve, at Globaliseringsfonden under ingen omstændigheder må blive betragtet som støtte for multinationale selskaber. Den skal udelukkende bruges til at støtte arbejdstagere, der rammes af kollektive afskedigelser.


Middelfart Sparekasse årsrapport 2016 | CSR.dk\n06.03.2017 | Kommunikation\nDet glæder mig at præsentere Middelfart Sparekasses redegørelse for samfundsansvar.\nSamfundsansvar er ikke et nyt område i Middelfart Sparekasse. Faktisk har vi arbejdet med samfundsansvar siden 1853 - længe før begrebet ”CSR” kom til. Middelfart Sparekasse blev stiftet af lokale håndværkere med det formål at passe på fattigfolks opsparing, og Sparekassen var samtidig et værn mod, at fattigfolk ødslede deres opsparing væk. Målet var ikke at tjene mest muligt - og sådan er det også i dag.\nRapporteringen for samfundsansvar er ikke lovpligtig for Sparekassen. Vi har årligt rapporteret om samfundsansvar siden 1993, da vi udgav vores første ”socialt-etiske regnskab”, som var knyttet op på Sparekassens værdier og en tæt dialog med Sparekassens interessenter. Det ligger derfor naturligt i vores rødder at udarbejde en rapport om vores indsats.\nRikke Dresing, underdirektør Middelfart Sparekasse\nDe seneste år vi redegjort for vores arbejde med samfundsansvar i den økonomiske årsrapport. For os handler bundlinjen nemlig om mere end økonomiske tal – det handler også om medarbejdere, miljø og engagement i lokalsamfundet. Og balance på den bundlinje er lig med bæredygtighed.\nDet handler om, hvordan vi tjener vores penge, og hvordan vi forvalter vores overskud.\nGlobale målsætninger omsat til lokale tiltag\nSelvom Middelfart Sparekasse er et lokalt pengeinstitut, er vi en del af et fælles ansvar. Og små skridt tæller også i det store billede. Det giver derfor god mening for os at sætte fokus på i vores rapportering, hvordan vi igennem vores initiativer for 2016 og vores kommende initiativer arbejder med FN’s bæredygtighedsmål. Det handler blandt andet om ligestilling, sundhed og trivsel, uddannelse og ansvarligt forbrug.\nEt godt år for Sparekassen\n2016 har på alle måder været et fantastisk år for Sparekassen. Vi er blevet kåret som Danmarks bedste arbejdsplads, vi har vundet flere priser for højeste kundetilfredshed og for det bedste image i sektoren blandt finansansatte, og så kunne vi ved udgangen af året præsentere et historisk økonomisk regnskab med et overskud på 112 mio. kr. Vi har bevist, at man godt kan tjene penge og samtidig bevare en høj kundetilfredshed, være en god arbejdsplads og tage ansvar for samfundet.\nI dette års rapportering får du indblik i vores samfundsansvarlige indsats og i, hvordan samfundsansvar er integreret i hele organisationen, den samlede forretningsstrategi, vores forretningsmodel og i bestyrelsen. Du finder redegørelsen for samfundsansvar på s. 35-53.\nRikke Dresing, underdirektør.


Micardis (telmisartan) - C09CA07 – RXed.eu | DA\nMicardis: Betingelser eller begrænsninger vedrørende udlevering og anvendelse\nHvordan blev Micardis undersøgt?\nHvilken fordel viser undersøgelserne, at der er ved Micardis?\nHvilken risiko er der forbundet med Micardis?\nHvorfor blev Micardis godkendt?\nHvilke foranstaltninger træffes der for at sikre risikofri og effektiv anvendelse af Micardis?\nDette dokument er et sammendrag af den europæiske offentlige vurderingsrapport (EPAR) for Micardis. Det forklarer, hvordan Udvalget for Lægemidler til Mennesker (CHMP) vurderede lægemidlet og nåede frem til sin udtalelse til fordel for udstedelse af en markedsføringstilladelse og til sine anbefalinger om, hvordan Micardis skal anvendes.\nMicardis er et lægemiddel, som indeholder det aktive stof telmisartan. Det fås som tabletter (20, 40 og 80 mg).\nMicardis anvendes til behandling af essentiel hypertension (for højt blodtryk) hos voksne. "Essentiel" betyder, at hypertensionen ikke har nogen umiddelbar årsag.\nMicardis anvendes også til at forebygge kardiovaskulære problemer (problemer med hjertet og blodkarrene) såsom hjerteanfald eller slagtilfælde. Det anvendes hos patienter, som tidligere har oplevet problemer som følge af blodpropper (såsom hjertesygdom, slagtilfælde eller arteriesygdom), eller som har type 2-diabetes, der har forårsaget beskadigelse af et organ (såsom øjnene, hjertet eller nyrerne).\nTil behandling af essentiel hypertension er den sædvanlige anbefalede dosis af Micardis 40 mg én gang dagligt, men visse patienter kan klare sig med 20 mg én gang dagligt. Ved utilstrækkelig virkning kan dosis øges til 80 mg, eller Micardis kan anvendes i kombination med et andet lægemiddel for hypertension, for eksempel hydrochlorothiazid.\nDen anbefalede dosis til forebyggelse af kardiovaskulære problemer er 80 mg én gang dagligt. Lægen bør overvåge patientens blodtryk nøje, når behandlingen med Micardis påbegyndes, og kan beslutte at justere patientens blodtrykssænkende medicin. Patienter med svært nedsat nyrefunktion bør få en lavere startdosis på 20 mg én gang dagligt. Patienter med mild eller moderat nedsat leverfunktion bør højst få 40 mg dagligt.\nDet aktive stof i Micardis, telmisartan, er en "angiotensin II-receptorantagonist", hvilket betyder, at den blokerer virkningen af et hormon i kroppen, der kaldes angiotensin II. Angiotensin II er en kraftig vasokonstriktor (et stof, der indsnævrer blodkarrene). Ved at blokere de receptorer, som angiotensin II normalt binder sig til, standser telmisartan virkningen af hormonet og gør det muligt for blodkarrene at udvide sig. Dette sænker blodtrykket og reducerer risiciene forbundet med højt blodtryk, såsom hjerteanfald og slagtilfælde. Endvidere kan hjertet lettere pumpe blodet rundt, hvilket kan bidrage til at reducere risikoen for kardiovaskulære problemer i fremtiden.\nMicardis er, til behandling af essentiel hypertension, blevet undersøgt hos 2 647 patienter, der fik Micardis enten alene eller i kombination med hydrochlorothiazid. Forskellige doseringer af Micardis blev sammenlignet med placebo (en virkningsløs behandling) og med andre lægemidler mod hypertension (atenolol, lisinopril, enalapril og amlodipin). Det vigtigste mål for virkningen var faldet i det diastoliske blodtryk (dvs. blodtrykket målt i hvilefasen mellem to hjerteslag).\nTil forebyggelse af kardiovaskulære problemer er Micardis 80 mg én gang dagligt blevet undersøgt i en hovedundersøgelse med deltagelse af knap 26 000 patienter i alderen 55 år eller derover, som havde hjerte- eller arteriesygdom, havde haft et slagtilfælde eller havde diabetes, og som havde stor risiko for kardiovaskulære problemer. Micardis blev sammenlignet med ramipril (et andet lægemiddel til forebyggelse af kardiovaskulære problemer) og med kombinationen af begge lægemidler. Virkningen blev hovedsageligt bedømt på reduktionen i antallet af patienter, der døde eller blev hospitalsindlagt, eller som fik et hjerteanfald eller slagtilfælde. Patienterne blev i gennemsnit fulgt i fire et halvt år.\nTil behandling af essentiel hypertension var Micardis mere effektivt end placebo til at nedsætte det diastoliske blodtryk, og virkningerne af Micardis svarede til virkningerne af andre lægemidler mod forhøjet blodtryk.\nTil forebyggelse af kardiovaskulære problemer svarede virkningen af Micardis til virkningen af ramipril, idet ca. 17 % af patienterne døde, blev hospitalsindlagt som følge af kardiovaskulære problemer eller fik et hjerteanfald eller slagtilfælde. Kombinationen af de to lægemidler var ikke mere effektiv end de enkelte lægemidler hver for sig og var forbundet med en øget risiko for bivirkninger.\nNormalt er der ikke bivirkninger ved Micardis. Dog kan følgende bivirkninger optræde hos mellem 1 og 10 patienter ud af 1 000: infektioner i øvre luftveje (forkølelser), herunder betændelse i hals og bihuler, urinvejsinfektioner, herunder blærebetændelse, anæmi (lavt antal røde blodlegemer), hyperkaliæmi (højt indhold af kalium i blodet), depression, søvnløshed, besvimelsesanfald,\nsvimmelhed, bradykardi (langsom hjerterytme), hypotension (lavt blodtryk), dyspnø (vejrtrækningsbesvær), hoste, mavesmerter, diarré, dyspepsi (halsbrand), flatulens (luft i maven), opkastning, hyperhidrose (forøget svedafsondring), kløe, udslæt, myalgi (muskelsmerter), rygsmerter, muskeltrækninger, nyreproblemer (nedsat nyrefunktion), herunder pludselig nyresvigt, brystsmerter, asteni (kraftesløshed) og øget indhold af kreatinin i blodet (en markør for muskelnedbrydning). Hypotension kan forekomme oftere hos patienter, der får Micardis for at forebygge kardiovaskulære problemer. Den fuldstændige liste over indberettede bivirkninger ved Micardis fremgår af indlægssedlen.\nDet må ikke anvendes til gravide, som er længere end tre måneder henne i graviditeten. Det frarådes at anvende lægemidlet i de første tre måneder af graviditeten. Micardis må ikke anvendes af personer, der har alvorlige leverproblemer eller galdeproblemer. Hos patienter med type 2-diabetes eller moderat eller alvorlig nyresygdom må Kinzalmono desuden ikke anvendes i kombination med lægemidler, der indeholder aliskiren (som også anvendes til behandling af essentiel hypertension). Den fuldstændige liste over begrænsninger fremgår af indlægssedlen.\nCHMP besluttede, at fordelene ved Micardis opvejer risiciene, og anbefalede udstedelse af en markedsføringstilladelse.\nDer er udarbejdet en risikostyringsplan for at sikre, at Micardis anvendes så sikkert som muligt. På baggrund af denne er der anført sikkerhedsoplysninger i produktresuméet og indlægssedlen for Micardis, herunder passende forholdsregler, som sundhedspersonale og patienter skal følge.\nAndre oplysninger om Micardis\nEuropa-Kommissionen udstedte en markedsføringstilladelse med gyldighed i hele Den Europæiske Union for Micardis den 16. december 1998.\nDen fuldstændige EPAR for Micardis findes på agenturets websted under: ema.europa.eu/Find medicine/Human medicines/European public assessment reports Hvis du ønsker yderligere oplysninger om behandling med Micardis, kan du læse indlægssedlen (også en del af denne EPAR) eller kontakte din læge eller dit apotek.


Stilling: Handicaphjælper Oprettet: 11-03-2020\nJob start: Onsdag d. 01-04-2020 Annoncenr: 99325\nDer søges en frisk handicaphjælpere, M/K, til apopleksi-ramt mand på 70 år, med to faste ugentlige vagter, tirsdag og torsdag fra 9-19 (inklusiv pause).\nHan er et roligt, positivt og humoristisk menneske, der ikke har problemer med at sige til eller fra.\nGrundet lammelse i venstre side sidder han i kørestol og har derfor brug for hjælp til alt, hvad hverdagen kan byde på, lige fra personlig pleje, toiletbesøg, bad, almindelige daglige pligter, madlavning og træning.\n- Stærke pædagogiske kompetencer\n- Fremvisning af ren straffeattest\n- Fleksibilitet i forhold til arbejdstider mellem kl. 9-20\n- Personlig robusthed og indsigt i egne grænser\n- En anerkendende og respektfuld tilgang.\nDet er et must, at du har kørekort og er ikke ryger. Kendskab til Mac-computer samt gode skriftlige og sproglige egenskaber er en fordel.\nDet er vigtigt for os at aftaler overholdes, da vi ikke kan finde en afløser på kort tid.\nVi tilbyder: Et meningsfuldt job med et godt arbejdsmiljø og stor fleksibilitet . Du kan forvente en organiseret arbejdsgiver og arbejdsplads i et hyggeligt hjem, der også rummer mulighed for at trække sig tilbage.\nDu bliver en del af et team på flere hjælpere, hvor alle har faste dage, men med mulighed for at bytte internt ved ferier ol.\nDu vil have mulighed for at kombinere jobbet med fx studie eller andet arbejde, der vil være oplæring i jobbet samt fast kontaktperson, som du vil have mulighed for løbende at sparre med.\nSkriv venligst i ansøgningen på hvilke områder du vil kunne hjælpe. Vi ser frem til at få en mail fra dig på mbkoordinator@gmail.com med dit telefonnummer og et vellignende foto. Ansættelse vil ske igennem DUOS og vil følge gældende løntakst.


Forsyningsvirksomheder - LegalTech Denmark\nDen rigtige informationssikkerhed – tilpasset jeres virksomhed\nOverhold loven indenfor informationssikkerhed\nSikkerhedshændelser udgør en alvorlig trussel, som kan få afgørende økonomiske og samfundsmæssige konsekvenser. Som forsyningsvirksomhed, operatør af andre væsentlige tjenester eller udbyder af digitale tjenester, er jeres virksomhed per 9. maj 2018 pålagt implementering af NIS-direktivet, som er vedtaget ved lov. Loven indfører generelle krav til sikkerheden og en underretningspligt ved sikkerhedshændelser, f.eks. hacking eller læk af informationer.\nFå en internationalt anerkendt løsning\nLegalTech Denmark har udviklet en informationssikkerhedsløsning – CISO Advisor, der nemt og sikkert hjælper jer i mål med implementering af NIS-direktivet. Løsningen bygger på ISO 27000-standarden og er derfor internationalt anerkendt.\nLæs mere om vores løsning til håndtering af informationssikkerhed eller se flere cases fra andre forsyningsvirksomheder.\nOverhold kravene indenfor GDPR\nSom alle andre organisationer er forsyningsvirksomheder underlagt GDPR-krav og krav om persondatabeskyttelse. Som forsyningsvirksomhed er det derfor vigtigt at kunne holde styr på alle personfølsomme oplysninger og håndtere dem korrekt, så de ikke slipper ud og kommer i de forkerte hænder.\nKom i mål på under 4 timer\nLegalTech Denmark har udviklet en løsning til forsyningsvirksomheder, DPO Advisor, der på under 4 timer nemt og sikkert hjælper jer i mål med GDPR-udfordringen inkl. automatisk generering af al dokumentation til brug ved et tilsyn. Med DPO Advisor får I politikker, processer, databehandleraftaler og al anden nødvendig dokumentation. Alt er præudfyldt. Så kommer I nemt i mål og får hurtigt styr på jeres persondata.


Min Hår Rutine Med Olaplex – HAMSAYASSIN.DK\nHvis du følger mig på Snapchat eller TikTok, så har du efterhånden hørt om min store kærlighed til Olaplex. Jeg har nu brugt dette mærke i et års tid cirka, og jeg kan se en kæmpe forskel med mit meget tykke og tørt hår. Jeg har med tiden fundet den bedste rutine for mig selv. Olaplex er en behandling, der reparerer og forebygger skadet hår. Det er en kur, som du selv kan lave derhjemme uden at tage til frisøren. Jeg vil vise jer min rutine i dette indlæg.\nJeg starter med at putte No.0 Bond Builder først i håret. Jeg lader det sidde i cirka 30 minutter. Det kan beskrives som en slags primer til håret. Efter det så putter jeg No.3 Hair Perfector i, og lader det sidde i håret i cirka 30 minutter også. Det er ikke en hårmaske, selvom den minder meget om det når du putter det på. De to til sammen er meget godt til at reparere håret. Jeg har filmet denne rutine på TikTok hvis du vil se hvordan i en video HER. Efterfølgende hopper jeg i badet og skyller det ud. Jeg påfører – No.4 Bond Maintenance Shampoo og vasker mit hår med det og går ud af badet. Med vådt hår påfører jeg, No.5 Bond Maintenance Conditioner. Jeg lader det sidde i cirka 30 minutter og putter en pose over håret, som jeg også gør med No.3 Hair Perfector.\nDet skal lige siges, at jeg vasker mit hår en gang om ugen. Som i måske kan se, så er mit hår vokset meget det sidste stykke tid og det er p.ga disse produkter og derfor elsker jeg mærket så meget. Mit hår er ikke tørt som førhen eller knækker lige så nemt mere. Olaplex er til alt slags hår, så det meget enkelt og nemt for alle.\nNogle gange bruger jeg også No.8 Bond Intense Moisture Mask. Det er en hårmaske, som skulle give ekstra frugt til håret og dette er det eneste produkt af dem, alle som jeg ikke er fan af. Jeg synes ikke helt at den giver mere frugt til håret i forhold til No.5 Bond Maintenance Conditioner, som ikke er en maske, men en conditioner og jeg mixer for det meste bare de to sammen.\nJeg slutter af med No.6 Bond Smoother + No.7 Bonding Oil. Det gør håret så blødt og fugtigt. Jeg bruger No.6 Bond Smoother hver dag og det er den bedste creme til mit hår. Jeg bruger No.7 Bonding Oil et par gange om ugen og man skal ikke bruge særlig meget af det! (Jeg har set hvordan folk bruger den på TikTok, og det er alt for meget!) Til sammen får du stærkt og lækkert hår. Ja Olaplex er ikke de billigste produkter, men det er produkter som virker 110% og jeg kan se en kæmpe forskel. Det er ikke overhypet, det virker og det er rigtig gode produkter. Jeg har linket til hvor det er billigst og med rigtig gode tilbud meget tit, så i kan spare penge. Har du prøvet Olaplex?


USA: Trumps ”opstand” og det amerikanske borgerlige demokratis kaos\nRedaktionen på Socialist Revolution\n2021 er startet med et brag. Hvis nogen havde tilbageværende tvivl, afslørede gårsdagens (onsdag den 6. januar, red.) begivenheder den amerikanske kapitalismes krises dybde – og det er kun begyndelsen. Ikke engang i de turbulente år før og efter den amerikanske borgerkrig har vi nogensinde set den amerikanske Capitol-bygning blive gennembrudt af demonstranter – på opfordring fra den siddende præsident! Antiterrornødprotokoller blev aktiveret, mens tåregas blev filtreret gennem korridorerne, og mindst én demonstrant er blevet skudt og dræbt. Som tidligere præsident George W. Bush sagde det, er disse scener noget, man ville forvente i en ”bananrepublik” – altså i et land, der er blevet raseret af amerikansk imperialistisk intervention, og ikke i selve bæstets mave.\nAmerikansk kapitalisme og dens institutioner er som et hus gennemboret af termitter – og råddenskaben spreder sig hurtigt. Den ser måske strukturelt fin ud på overfladen, men stiller du dig på verandaen, træder din fod gennem brædderne. Dialektikken forklarer, at ting vender sig til sin modsætning. I årtier var USA det mest rolige og stabile af de større kapitalistiske lande. Nu ser hele verden til, mens højrefløjsdemonstranter løber løbsk i en af de tre vigtigste føderale regeringsbygninger. Ligesom i en Potjomkin-kulisse er den amerikanske regerings ”almægtige” institutioner blevet afsløret som meget svagere og skrøbeligere, end de ser ud.\nDen kapitalistiske produktionsmådes fundamentale krise har ført til enorm social ustabilitet og nedgang i verdensimperialismens ”fæstning”. Dette er afspejlet i en skarp polarisering kombineret med massiv politisk forvirring. De forvrængede splittelser i arbejderklassen er resultatet af kapitalismens blindgyde og manglen på et modigt klasseuafhængigt politisk og fagforeningslederskab. Hvis arbejderklassevreden som har ophobet sig i årtier, blev rettet mod at bygge et nyt masseparti og bruge fagforeningernes magt til at kæmpe for alle arbejderes interesser på en klassebasis, ville 2020 og den nuværende situation være fuldstændig anderledes.\nVi har set mange skarpe og dramatiske forandringer i de seneste år, og der er mange flere på vej. Den nuværende situations kaos, forvirring og mangel på et passende lederskab stiller arbejderklassen overfor mange forhindringer. Men det åbner også op for mange muligheder. Lenin forklarede, at den første forudsætning som indikerer, at samfundet går ind i en prærevolutionær periode, er, at den herskende klasse er splittet, og ikke længere kan regere på den traditionelle måde. Vi skal tilbage til antebellum-årene (årene lige får den amerikanske borgerkrig brød ud, red.) for at finde et tidspunkt, hvor den herskende klasse og dens politikere var så bittert splittet, som de er i dag.\nIgen og igen over de sidste par hundrede år har vi set, at når den herskende klasse er handlingslammet og uenig, kan masserne mærke en mulighed og stormer ind i kampen i forsøget på at skabe fundamental forandring. Men det vi så i går, var ikke de arbejdende masser, der rejste sig for at gribe deres skæbne og ændre samfundet. På trods af deres vrangforestillinger om revolutionær storhed var de sydstatsflagsvejende deltagere det fjerneste fra revolutionære. Dette var en kontrarevolutionær hob, der så en mulighed for at skabe postyr ved at storme en af den verdensimperialistiske reaktions nøgleinstitutioner i et forsøg på at skubbe den endnu længere til højre.\nKaos på Capitol Hill\nDet var bredt forventet, at den 6. januar, den dag hvor kongressen havde planlagt at bekræfte valgkollegiets afstemning i en fællessession, ville blive en anspændt dag i Washington. Dette var kulminationen på Trumps forsøg på at fremstille valget som svindel, og præsidenten organiserede en ”Red Amerika-March”, som faldt sammen med valgkollegiets stemmeafgivning.\nRallyet bragte flere tusinde af hans mest brændende støtter, hvoraf mange kom fra landlige stater rundt omkring i landet, inklusiv hundredvis af bevæbnede militsmænd, Proud Boys (højrefløjsekstrem politisk gruppe i USA, der ofte er involveret i voldelige demonstrationer, red.) og andre reaktionære elementer fra den ekstreme højrefløj.\nDen selvsamme Trump, der så kraftigt var imod Black Lives Matter-bevægelsen og gik så langt som til at kræve en militæraktion i juni, talte nu til et lille hav af MAGA-hatte, amerikanske flag, Trump-bannere, sydstatsflag og Blue Lives Matter-flag (reaktionært modsvar til Black Lives Matter. Blue refererer til politiuniformernes farve, red.). Han opfordrede sine støtter til at marchere langs Pennsylvania Avenue og vise deres vrede på den amerikanske kongres. Trumps personlige advokat Rudy Giuliani opfordrede til »rettergang ved kamp.«\nI stedet for de militariserede scener med uropoliti og nationalgardetropper, der patruljerede alle bygninger og gadehjørner i Washington under Black Lives Matter-demonstrationerne, varierede polititilstedeværelsen fra fuldstændig uforberedt til åben sympatisk. De havde bestemt ikke antallet eller udstyret, som de brugte mod BLM-demonstranterne på trods af den meget offentlige planlægning af voldelige aktioner på højrefløjshjemmesider i ugerne op til marchen.\nKort før kl. 14 netop som pro-Trump medlemmer af kongressen modsatte sig Arizonas valgstemmebekræftelse, fejede menneskemængden udenfor Capitol-bygningen forbi de sølle politibarrikader og sværmede om regeringsbygningen, kravlede op ad mure og knuste vinduer. Nyhederne oversvømmede globale overskrifter, idet millioner så hoben springe gennem vinduerne og marchere ned ad salene i Capitol, mens senatorer dukkede sig på gulvet og blev hastet til beskyttelseskamre.\nDemonstranterne strømmede ind i bygningen og stoppede kongressessionen. Derefter besatte og plyndrede de lovgivernes kontorer, inklusiv formand Pelosis kontor, hvis korrespondancer og kontorskilt blev taget som trofæer. Tåregas blev anvendt, og FBI og andre væbnede agenter blev indkaldt for at genindtage bygningen. Hele Washington DC’s nationalgarde, en styrke på 2.700 tropper, og 650 Virginia-nationalgardetropper blev mobiliseret for at genoprette orden. Flere timer senere afsendte New Yorks guvernør Andrew Cuomo yderligere 1.000 New York-nationalgardetropper for at hjælpe med at bringe ro over Capitol Hill. Der var også små sympatisk indstillede pro-Trumpdemonstrationer og invasioner af regeringsbygninger i en håndfuld statshovedstader rundt omkring i landet, men ingen af disse var på niveau med DC-demonstrationerne.\nTrump og hans hårdeste støtter i kongressen planlagde næsten helt sikkert ikke, at menneskemængden skulle invadere Capitol – men de legede med ilden. Trump havde venligt opfordret den ekstreme højrefløj, da den marcherede gennem Charlottesville, Virginia. I præsidentdebatten i efteråret bad han notorisk Proud Boys om at »træde tilbage og holde sig klar«. Trætte af at holde sig klar brød Trumps angrebshunde fri fra deres snore og løb bidende og knurrende af sted for at slå ned på deres mesters fjender.\nVar dette et forsøgt bonapartistisk kup?\nDisse begivenheder er bestemt dramatiske! Men som marxister må vi opretholde en proportionssans. Dette var ikke et organiseret opstandskup, der var på grænsen til at vælte den amerikanske regering og indsætte et fascistisk regime for at knuse arbejderne og venstrefløjen. Langt fra! Arbejderklassen er stadig langt størstedelen af befolkningen i dette land og kunne feje dette affald til side med dens lillefinger, når først den er mobiliseret til at kæmpe for sine egne interesser.\nBonapartisme, efter Napoleon Bonaparte, kan opstå i et samfund efter en periode med stor og langtrukken ustabilitet, når klassekampen har ført til en blindgyde og udmattelse på begge sider. I sådanne omstændigheder kan individer der lader til at hæve sig over klasserne, fremkomme, som manøvrerer og læner sig op ad først den ene klasse eller lag og så en anden og gennemtvinger orden og ”sværdets styre” med støtte fra statsapparatet.\nFor at opnå dette skal den vordende bonapartist have støtte fra adskillige dele af militæret. Det har Trump ikke. Blot tre dage tidligere udgav alle ti nulevende tidligere forsvarsministre en fællesudtalelse i Washington Post, hvor de forsvarede valgresultatet og advarede om, at militær indblanding i valget »ville føre os ud i farligt, ulovligt og grundlovsstridigt territorium.« Hvis militæret blev indkaldt, ville det være for at fjerne Trump og ikke for at indsætte ham som diktator!\nProud Boys, ”QAnon”-konspirationsteoretikere og resten af den ekstreme højrefløj er ikke nok til at etablere et diktatur, og de er heller ikke en del af statsapparatet (selvom nogle individuelle medlemmer med sikkerhed er i militæret og politiet). Selv uden organisation og lederskab kunne disse numerisk ubetydelige og dårligt organiserede sociale kræfter blive kvalt hurtigt gennem massearbejderklasseaktion – selvom de uden tvivl kan gøre virkelig skade på en individuel skala, og at selv en lille smule cancer kan metastasere sig til noget langt dødeligere, hvis den ikke bliver behandlet tidligt. Men denne trussel er kun et realistisk perspektiv, hvis arbejderklassen ikke formår at tage magten i løbet af det næste årti eller to og først efter en række alvorlige nederlag. Et træk fra ”kontrarevolutionens pisk” i stil med dette på dette tidspunkt vil skabe endnu mere ustabilitet og vil vække arbejderklassen.\nEn ulige og modsat reaktion forberedes – ulige fordi det sociale fremskridts kræfter er langt flere end de tilbagestående pogromister i det amerikanske samfund. Flertallet af de millioner der deltog i George Floyd-bevægelsen eller støttede dens krav og handlinger fra hjemmet, er den virkelige revolutionære fremtid for dette land. Det er kun et spørgsmål om tid, før bevægelsen går tilbage i offensiven og på et endnu højere niveau.\nDonald Trumps vilde og utrolige verden og splittelserne i det Republikanske Parti\nUddannelsessystemet, borgerlige politikere, mainstreammedierne, kirken og andre institutioner i det kapitalistiske styre bombarderer os med mantraet om, at USA er det mest demokratiske land, der findes eller nogensinde har fandtes. Marxister accepterer ikke disse banaliteter. Vi må undersøge verden, som den virkelig er.\nSelvom det var utilsigtet, har Trump faktisk hjulpet med at afsløre sandheden. Selv hvis man ser bort fra milliarderne i virksomheders kampagnedonationer og hærene af rige lobbyister, er amerikansk ”demokrati” ikke baseret på konceptet om ”én person, én stemme.” I sidste ende har det, flertallet af folket mener og ønsker ingen direkte indflydelse på regeringspolitik. Afgørelser der bliver truffet af alle tre regeringsafgreninger, bliver i sidste ende taget til forsvar for og inden for rammerne af det kapitalistiske system. I tider med økonomisk og social krise giver dette dem meget lidt plads til at manøvrere.\nKapitalistklassen er først og fremmest bekymret om interesserne for systemet som helhed nu og i fremtiden. De forstår, at hvis folk tror, at de faktisk har noget at skulle have sagt, er der en større chance for, at de accepterer de store virksomheders diktater. Men der ulmer en dybtliggende mistillid til status quo på både venstre- og højrefløjen. Som flere og flere folk begynder at se tingene, som de virkelig er, jo mindre stabilitet er der til at opretholde kapitalismen, og jo større er udsigterne til en forandring i systemet.\nMen Trump bekymrer sig kun om sine egne umiddelbare interesser. Hans egomaniske opførsel river de gardiner ned, der længe har skjult klassediktaturets virkelighed fra flertallet. Dette er roden til den nuværende konflikt mellem Trump og flertallet af den herskende klasse, han selv tilhører.\nTrump har aktivt undermineret det amerikanske valgsystems legitimitet, siden han for første gange annoncerede sit kandidatur til præsidentvalget. Selvom han vandt valgkollegieafstemningen og blev præsident i 2016, tabte han de personlige stemmer med næsten tre millioner. Ikke tilfreds med at slå sine mange ydmygede fjender og blive det mest magtfulde menneske på planeten, insisterede han på, at der var massiv valgsvindel, og påstod, at han også havde vundet de personlige stemmer. I opløbet til valget i 2020 påstod han, at den eneste måde han kunne tabe på, var gennem massiv svindel, og han nægtede at love, at han ville facilitere en fredelig magtoverførelse.\nSiden november har Trump omgivet sig selv med rådgivere, der har fodret hans vrangforestilling om massiv svindel. Efter Chris Krebs, en republikaner der blev udvalgt til at holde øje med valgrelateret teknologisk sikkerhed, sagde god for valgresultatets validitet, blev han uden videre fyret. Selv justitsminister William Barr – den førende Trumpsoldat – blev smidt på porten, da han offentligt sagde, at han ikke så noget bevis på alvorlig svindel.\nTrumps respekt for vælgernes vilje blev tydeliggjort i hans nylige telefonopkald til Georgias statssekretær, Brad Raffensperger. På trods af at være en højrefløjsrepublikaner og Trumpstøtte, havde Raffensperger ansvaret for præsidentvalget i Georgia og forsvarede stemmeoptællingen, selvom den indikerede, at Biden havde vundet. Trump krævede, at Raffensperger ”genopregnede” og ”fandt” de 11.780 stemmer, som han skulle bruge for at tippe balancen.\nTrumps beslutsomhed på at kæmpe og blive i det Hvide Hus har tjent til at forværre den dybe splittelse i det Republikanske Parti. Denne splittelse blev dækket til, efter han tromlede partietablissementet over i 2016, og partiet blev holdt sammen og endda styrket af hans overvældende tyngdekraft. Selv med sit nederlag i 2020 havde han partiet trælbundet. Men hans dårlige taber-raserianfald har endelig tvunget mange til at vælge side: for eller imod det kapitalistiske styres fundamentale institutioner.\nKapitalistklassen, der generelt set aldrig så Trump som en pålidelig repræsentant for deres klasseinteresser, udtaler nu deres utilfredshed med præsidenten højere end nogensinde. Dette inkluderer USA’s handelskammer, som historisk har været de store virksomheders stemme, og Manufakturernes Nationale Forsamling (NAM), som repræsenterer 14.000 større virksomheder. NAM opfordrede vicepræsident Pence til »alvorligt at overveje« at stille Trump for en rigsretssag, før han kunne færdiggøre de sidste to uger af hans embedsperiode. Selv New York Post – Rupert Murdochs talerør – som støttede Trump igennem tykt og tyndt, bad ham til sidst om at acceptere valgresultaterne.\nMidt i en pandemi og økonomisk nedtur må vi ikke tabe synet af arbejderbevægelsens utrolige potentielle kraft. Arbejderklassen er landets overvældende flertal, og uden den bliver intet produceret eller transporteret. Arbejderklassen er ikke bare i stand til at stoppe hele den kapitalistiske økonomi, men den er også den eneste sociale kraft, der kan besejre trumpismen og ændre samfundet fundamentalt.\nArbejderbevægelsen burde mobiliseres til at kæmpe for et program med uforfærdede sociale krav inklusiv en garanteret 1.000 dollar-per-uge-minimumsløn, stop for udsættelser og en fastfrysning af husleje på ikke mere end 10 % af indkomsten. På baggrund af krisens dybde ville disse krav elektrificere millioner og give massiv genklang, hvis de for alvor blev skubbet frem af millioner af organiserede arbejdere. Dette ville også underminere Trumps kyniske forsøg på at posere som ”en ven af arbejderklassen”.\nEn massebevægelse der kæmpede for disse krav, ville skære over den reaktionære partipolarisering og forene arbejderne på klassebasis. Dette kan ikke ske uden lederskab. De nuværende fagforeningsledere fremsætter ikke sådanne perspektiver på trods af den stemning af utilfredshed og voksende klassebevidsthed blandt den unge generation af arbejdere. Marxister må arbejde med dem, der på nuværende tidspunkt er i gang med at bygge oppositionsnetværk i fagforeningerne og fylde arbejdernes kamp med revolutionære marxistiske ideer. Millioner af arbejdere bevæger sig mod klassekamp, som de hundredvis af overenskomststridige strejker der er brudt ud siden pandemien og forsøg på at organisere nye fagforeninger på større arbejdspladser som Google, beviser.\nSelvom der kun er et par dage tilbage af Trumps embedsperiode, er der udbredt snak om en rigsretssag eller at bringe det 25. forfatningstillæg i anvendelse, som tillader at fjerne en præsident, der ikke er i stand til at ”udøve sine beføjelser” fra embedet. COVID-19-pandemien fortsætter med at rase med en ulige vaccinefordeling og rekordhøje dødstal næsten hver dag. Efter deres sene sejr i Georgia har demokraterne nu kontrol med begge kongreshuse og præsidentposten. Med udsigterne til en økonomiske depression vil de blive sat på prøve, nu hvor der ikke er nogle alvorlige undskyldninger for ikke at gennemføre foranstaltninger, der opnår mere end blot at give en lindrende hjælp til millioner af arbejdere, der kæmper for at overleve.\nBegivenhederne bevæger sig hurtigt. Vi vil komme med flere opdateringer og analyser i dagene og ugerne forude. Men én ting er tydelig: Kun klasseselvstændighed og militant handling kan vise vejen frem. Den amerikanske venstrefløjs svaghed er direkte forbundet med den kendsgerning, at størstedelen af den forsøger at tilpasse og samarbejde med demokraterne. Dette er den tilgang, som har ført til den nuværende katastrofe. Det er ikke for sent at ændre kurs! Bevæbnet med et revolutionært perspektiv, et klasseuafhængigt program og organisering kan arbejderklassen skabe det lederskab, den har brug for for at gøre en ende til den amerikanske kapitalismes nuværende og fremtidige rædsler. Kæmp for en arbejderregering! Kun revolutionær socialisme kan slå trumpisme!\nVi er vidne til det amerikanske borgerlige demokratis og verdenskapitalismens forlængede dødskramper. Alt dette foregår under den accelererende klimaforandrings eksistentielle skygge. Marxisternes historiske opgave er at bygge den subjektive faktor, der kan katalysere arbejderklassen i dens mission til at erstatte kapitalismens stinkende lig med en verden med revolutionært demokrati og materiel overflod. Revolutionens og bevidsthedsforandringens molekylære proces skubber millioner af mennesker i denne retning. Hvis du er enig med disse ideer, opfordrer vi dig til at gå med i IMT.\nMasseprotester ryster Tunesien 4 Feb 2021\nUSA: Trumps ”opstand” og det amerikanske borgerlige demokratis kaos 13 Jan 2021\nAmerikansk valg 2020: Det amerikanske borgerlige demokratis katastrofe 5 Nov 2020


Markering af befrielsesdagen 4. maj - Projekt Antifa\nMarkering af befrielsesdagen 4. maj\nSædvanen tro blev befrielsen fra den nazistiske besættelse, 1940-45, markeret i går, 4. maj. Det skete landet over, deriblandt på Vesterbro i København, med det traditionsrige fakkeltog.\nMindedemonstration på Vesterbro.\nSmå 400 mennesker dukkede op, for at mindes befrielsen af Danmark og afslutningen på krigen, da 4. maj initiativet på Vesterbro kaldte til mindedemonstration i går.\nDen årlige samling er en vigtig markering af, at vi husker krigen og nazismens rædsler og at vi ikke skal tillade sig, at historien gentager sig selv. Ofte har gamle modstandsfolk holdt tale ved arrangementet. I år bestod talerlisten af Stine Gry Jonassen (Climate Justice Action), Martin Lindbo (PROSA – Forbundet af IT-professionelle) og Patrick McManus (Foreningen Oprør).\nTalerne fastholdt det vigtige i, at holde fast i demokratiet og de personlige rettigheder, som tidligere generationer har kæmpet sig til. I disse år er der reaktionære tendenser, både i Danmark og internationalt, som trækker den anden vej: mod udvanding af det borgerlige demokrati og retten til at tænke- og ytre sig frit.\nPatrick McManus talte om fremkomsten af en ny "neofascistisk dimension," som vokser frem i form af udelukkelse, diskrimination og had. I sin tale opfordrede han til at tage denne højredrejning alvorligt, og kaldte på modstand imod den:\n"Advarslerne er der allerede mange af. En hadets politik spøger i disse år i Europa. I sin tid var reaktionen i Europa mod den fascistiske tilblivelse for splittet og for sent. Dette bør ikke igen blive tilfældet. Civil ulydighed må vokse frem i form og indhold. En ny folkefront for menneskerettigheder og solidaritet bliver mere end nogensinde nødvendig."\nLæs hele Patrick McManus’ tale på Arbejderen.dk.\nUd over fakkeltoget på Vesterbro, var der bl.a. kransnedlæggelse i Århus, ved Mindelunden i Skæring og på Vestre Kirkegård. I dag, 5. maj, afholder Amager Partisaner en mindehøjtidelighed for de faldne modstandsfolk, kl. 16 ved monumentet på Christmas Møllers Plads.\nNekrolog: En holocaustbenægter er død 26. januar 2012\nKrystalnatsmarkeringer 2011 i Århus, Svendborg, København 7. november 2011\nPaven i Berlin: WHAT THE FUCK?! 15. september 2011\nKrystalnatten mindet 10. november 2010


Hotel D'Angleterre Etretat - Sammenlign Hotelpriser Étretat\nBillige Hoteller > Hoteller efter land > Hoteller i Frankrig > Hoteller i Étretat > Hotel D'Angleterre Etretat\nHotel D'Angleterre Etretat35 Avenue Georges V, Étretat, Frankrig Vis kort\nHotel D'Angleterre Etretat: Find foto, anmeldelser, information, udstyr og sammenlign priser for 3 stjerner i Étretat, Frankrig.\nMed en strategisk beliggenhed i hjertet af byen vil dette 3-stjernet hotel være en ideel base for din næste rejse.Faciliteter på hotellet er familie/ekstra stort værelse, terrasse og trådløst internet.Samtlige værelser på Hotel D'Angleterre Etretat er comfortable med moderne faciliteter og eget badeværelse.Hotellets restaurant er åben til morgenmad, og gæsterne vil få en god madoplevelse i nærheden af deres værelset. Ønsker De at spise ude er der mange muligheder tæt på hotellet.Hotellets perfekte beliggenhed giver de besøgende mulighed for at besøge seværdigheder på gåben. Fécamp og Bordeaux-Saint-Clair er kun en kort køretur fra hotellet.\nGenerelRestaurant, Tv, En suite, Privat badeværelseAktiviteterHaveInternetHøjhastighedsinternet, Internetforbindelse (trådløs)AndenRidning, Privat toilet\nBrugere, som kiggede på Hotel D'Angleterre Etretat kiggede også på disse 3 stjerner Étretat hoteller:


Portræt: Flev er død - Avisen.dk\nPortræt: Flev er død\nKlokken 13.00 falder dommen over to betjente, der sidste år skød og dræbte Flemming Kofoed Jacobsen med 20 skud. En farlig rockertype, der selv var ude om det, siger politiet. Men i det københavnske Nordvestkvarter fortæller de en anden historie. Vi tegner et portræt af den afdøde.\n18. oktober 2007 08:53\nDet er stadigvæk ikke helt til at forstå.\nEr de uenige om noget, så siger ungerne: »Åh, hvad. Tror du ikke på mig? Du kan bare selv spørge Flev«.\nFor så senere at tilføje de svære ord - »Nå, nej. Det kan du ikke«.\nPokerklubben lå stille - hvordan spiller man videre, når man mangler ham for bordenden?\nHvem skal nu invitere på tatarmad på natrestauranten Rio Bravo klokken halv et om natten - bare fordi, der »da altid er tid til at spise lidt godt«?\nOg på værtshusene rundt omkring i Husum, Vanløse og Brønshøj kan man stadig se de fire bogstaver FLEV i toppen af highscoren på Trivial Pursuit-spillene i baren, mens hans navn på samme tid får store smil og stor sorg frem blandt gæsterne.\nFlev er død, er der nogen, der har sagt. De har alle hørt det. Han er blevet skudt af politiet, fordi han var truende efter en vild biljagt - og måske, måske ikke var ved at køre nogle betjente over.\nDe ved det. Men hvordan kan man forstå det?\nHvordan kan det give mening? Det er jo bare Flev. Det var bare Flev.\nAltid mors dreng\nBørgelundsvej 24B i Vanløse. Det var her, han voksede op. Den eneste lejlighed, han nogensinde boede i. Det var her, han fandt sin far død af røg i begyndelsen af 1990 erne.\nFlev overtog lejligheden, mens Flevs mor kiggede forbi næsten hver dag med en spand smørrebrød fra hendes arbejde - for lige at sikre sig, at mors store dreng fik noget at spise.\nHan var den velopdragne knægt, der altid sagde »kys, kys,« inden han lagde røret på. Og som kunne smile, så hans mor helt umotiveret rejste sig fra lænestolen, kyssede ham på kinden og satte sig ned. Bare fordi.\nMors dreng, der pludselig måtte sidde på en hospitalsstol og høre hans mor sige, at »nu er det snart slut, Flev. Jeg er snart væk«. Kræften åd hende op.\n»Det må du ikke tale om, mor. Det skal vi ikke tale om,« sagde han.\nKort efter fik bedemanden rundt om hjørnet igen til opgave at begrave en fra familien Jacobsen.\nIkke Guds bedste knægt\nFlev havde en 10. klasse, et godt hoved at arbejde med og en skøn skråskrift - næsten som en flittig ung pige, husker vennerne. Og en klæbehjerne, der sugede alt, hvad han læste til sig. Han var et omvandrende opslagsværk. Arbejdede i en børnehave nede ved Damhus-søen, og væltede rundt med børnene, der uden problemer kunne overtale ham til alt. Han blev elektronikmekaniker og klarede sig godt.\nOg var elsket. Nævner man i dag hans navn i Nordvest, kan man bade i historier om Flev, der gav en flybillet til en mor, så hun kunne sige farvel til sin døde søn i Thailand. Om Flev, der stoppede sin bil, stod ud og gav en krammer til folk. Om Flev, der kørte ud om natten for at hjælpe sin kammerat med at skifte en køleslange. Og om den dengang han dansede Uganda-dans med ungerne i skolegården.\nFlev var ikke ubetinget Guds bedste knægt. Det ved vennerne godt. Der var noget med en betjent, han slog - eller som slog ham først, detaljerne fortaber sig - til et arrangement ved Charlottenlund Fortet i Nordsjælland.\nDet er 15 år siden, og Flev var normalt ikke sådan én, der fór op. Tværtimod talte han altid folk ned, når der var optræk til knytnæver.\nMen han var kendt i det, politiet ville kalde »det kriminelle miljø«. Selvom han aldrig selv havde været i fængsel, så kendte han en hel del, der havde.\n»Det var din egen hovedpine, hvad du gik og lavede. For Flev var det vigtigere, om man var til at stole på. Om man var sjov at tale med. Han talte sgu med alle. Høj som lav,« som en nær ven husker det.\nMed sine 120 kg var Flev en bamse. Man kunne putte sig ind til ham og hyle af grin hele natten. Og smilet blev større, da han fik en søn, som han gjorde til stjernen på himlen.\n»Han elskede ham overalt. Selvom han kun skulle se ham hver anden weekend, så hentede han ham tit på hverdage og tog ham med ud til udstillinger eller på en hurtig kanotur. Der skulle altid ske noget,« siger Flevs daværende kæreste.\nSom sin egen far var Flev facineret af biler, store motorer, et hurtigt liv. Faderen kørte stockcar. Flev kørte roadracing - motorcykel - på en bane i Sverige.\nFlev ville flyve. Det var hans store drøm. Når han var i et fly, var han pilot, selvom han bare sad på turistsæderne. Et kald til kontroltårnet om lov til at lande, tjek landingshjulene, opbremsningen - han havde gennemlevet landingen på sin computer så tit, at han vidste præcist, hvad der skete.\nSidste forår tog han til Jylland og vendte tilbage med et mindre letvægtsfly, købt for arven efter sin mor. Og så gik han i gang med at terpe, så han kunne få sit flycertifikat.\nDe 20 skud\nMen Flev kom aldrig til at flyve.\nDet er 18. august sidste år. Flev er 40 år og har mindre end et døgn tilbage at leve i. Ingen kan forudse begivenhederne, sådan som de kommer til at udspille sig i de næste timer.\nHan er til fest med gode kammerater i de gule etagebyggerier i Kantorparken i Københavns Nordvestkvarter. Der er høj musik, stoffer og alkohol.\nTil stede er også den 21-årig drabsmand Danni Meisler, der på femte måned er på flugt fra politiet. Flev kendte Dannis offer gennem noget familie, og han bryder sig egentlig ikke om Danni.\nPolitiet overvåger lejligheden. De ved, at Danni er derinde. De er overbeviste om, at han har våben og vil skyde sig fri, hvis de prøver at storme festen. Et sted i lejligheden ringer en mobiltelefon, klokken er omkring 5.30 om natten.\n»Der er meget politi i området,« advarer telefonen.\nFlev siger ja til at smugle Danni ud i sin røde Ford. Kender han risikoen? Måske. Med i bilen er også en af Flevs bedste kammerater. Det lykkes dem at slippe væk, men en hundepatrulje fra Københavns Politi følger efter.\nEn biljagt gennem den tidlige morgen begynder. Politibilen kører ind i Flevs bil, betjentene truer ham med pistoler, bilen drøner gennem smalle porte, farten er høj - måske 100 kilometer i timen. Det hele går så stærkt.\nFlev gasser op og kører væk, men hvorfor gør han det? Hvorfor overgiver han sig ikke bare? Tror han virkelig, at han kan slippe væk? Det er bare nogle af de spørgsmål, som Flevs søn og steddatter stadig stiller sig selv i deres aftenbønner. Hvad tænker han i de øjeblikke?\nPå Rådvadsvej mister han kontrollen over bilen. Den brager ind i nogle parkerede biler. Naboer vågner. Hundepatruljen med to betjente ankommer bagfra.\nDe næste 20-30 sekunder er de afgørende. Spørger man de to drabstiltalte betjente, så truer Flevs dem på livet, da hans bil igen gasser op. De er nødt til at skyde for at redde deres eget liv, har de forklaret. De er nødt til at skyde henholdsvis 13 og 7 skud direkte mod Flev, til han til sidst ligger død i førersædet. Ramt i det meste af kroppen.\nSamme type kiste\nDe ser ham første gang, da retsmedicinerne undersøger ham. Lægerne siger, at han ikke har mærket noget - at det har været som at blive slået med et bælte.\nEfter tre uger bliver Flev begravet i samme type kiste og med samme type blomster, som han også selv valgte, da han skulle begrave sin mor.\nFamilien og vennerne ved det. De var der. De stod selv for det. Men de kan stadig ikke forstå det.\nUge efter uge sidder de på den lokale bodega og ryster på hovedet. Det hele er så uvirkeligt.\n»Han ville formentlig bare hjælpe. Det ville han altid. Og det endte med at koste ham livet,« siger Flevs daværende kæreste.\nIngen af dem tror på politiet. Selvfølgelig skulle Flev have overgivet sig. Selvfølgelig var det dumt. Men beviserne taler imod betjentenes forklaring, mener de. Flev var ikke truende. Ikke den Flev, de kendte. Betjentene gik amok og dækker sig bare ind.\nPå Husum Bodega på Husumvej i Brønshøj nikker de til et billede af Flev, der er hængt op, så alle kan se det. De ryster lidt på hovedet af det hele.\n»Han er sgu savnet. Det er han,« siger de.\nSenere i dag vil de nærmeste venner samle sig igen. I samlet flok vil de gå til retten på Frederiksberg, hvor de klokken 13 kan få et stykke papir med dommen over de to betjente.\nMåske vil det hjælpe. Og måske en dag vil de forstå.\nAt Flev er død.\nArtiklen bygger på interview med flere af Flemming Kofoed Jacobsens nærmeste venner, hans daværende kæreste, en af passagerne i bilen dén morgen, folk på værtshusene i området og informationer fra retsmøderne i Frederiksberg Ret i drabssagen.


Politikens vinbog af Flemming Hvelplund – anmeldelser og bogpriser - bog.nu\n'Uden sammenligning den bedste og mest anvendelige vinbog, der er forfattet på dansk.'\nDanskernes foretrukne vinbog indeholder alt hvad man har brug for at vide om klassiske og nye vinlande, druesorter og dyrkning, vin til maden, årgange mv. Med nytegnede specialkort og den nyeste viden om vin.\nVi er endnu ikke stødt på en boganmeldelse af 'Politikens vinbog' af Flemming Hvelplund i de 381 aviser, blogs og andre medier, vi følger. Men vi har fundet 91.175 andre anmeldelser af bøger.\nIndbundet bog, Politikens Forlag, ISBN: 9788756751483\nIndbundet bog, Politikens Forlag, ISBN: 9788756748353\nHæftet bog, Politikens Forlag, ISBN: 9788756744560\nUDSOLGT - Ukendt format, Politikens Forlag, ISBN: 9788756761079\nPortvin, Sherry og andre hedvine af Flemming Hvelplund Indbundet bog\nUDSOLGT - Indbundet bog, Politikens Forlag, ISBN: 9788756774130\nUDSOLGT - Ukendt format, Jyllands Posten, ISBN: 9788756771450\nUdgivet 2004.11.12 af Jyllands Posten\nUDSOLGT - Hardback, Politikens Forlag, ISBN: 9788756768351\nUDSOLGT - Ukendt format, Politikens Forlag, ISBN: 9788756767972


CL-lodtrækning: Lille tilfredse med FCK – Ekstra Bladet\nFredag d. 10. aug. 2012 - kl. 15:38 0 0\nCL-lodtrækning: Lille tilfredse med FCK\nFCK's kommende modstander i CL-kvalifikationen er godt tilfredse med lodtækningen\nLilles træner Rudi Garcia er ikke utilfreds med lodtrækningen. (Foto: AP)\nFCK's kommende modstander i Champions League-kvalifikationen er fint tilfredse med lodtrækningen.\nLilles træner Rudi Garcia glæder sig især over at slippe for en lang rejse til østeuropa.\n- I forhold til rejsen, altså flyvetid men også temperatur, er vi tilfredse med lodtrækningen. I Danmark kommer vi ikke til at lide i varmen, det er formentlig en fordel.\n- Hvad angår resten ved vi, at FC København er et hold med kvalitet ligesom de andre modstandere. De er vant til at spille i Champions League og gjorde det især godt for to år siden. Jeg tænker især på den flotte indsats mod Barcelona. Det er den slags, vi er oppe mod, siger Rudi Garcia til Lilles hjemmeside.\nHan er tydeligvis mere inde i FCK's kvaliteter end anfører Rio Mavuba, som kommer med mere generelle høflighedsfraser:\n- Intet er afgjort på forhånd. Spændingen begyner at stige, siger Mavuba, som glæder sig over, at Lille når at starte den franske turnering mod Saint-Etienne (ude) og Nancy (hjemme) inden første opgør mod FCK.\nLodtrækningen magede det i første omgang sådan, at FCK startede ude - noget der normalt betegnes som en fordel. Men på grund af Coldplay-koncerten i Parken den 28. august har den danske klub byttet, så man nu spiller første kamp på hjemmebane og slutter i Frankrig 29. august.\nTræneren nåede dog inden kampbyttet var en realitet at ærgre sig over at skulle slutte ude:\n- Ulempen i lodtrækningen ligger også i at vi har hjemmebane i første kamp. Det er altid at foretrække at spille ude først og slutte hjemme, siger Rudi Carcia til hjemmesiden.\nHan kan så glæde sig over, at det er lige præcis sådan, han får det.


Ugeblad: Farvel til Medina - Christopher har fået ny kæreste - MX.dk\nAf Lars Sejr - 26/03-14 20:37\nUgeblad: Farvel til Medina - Christopher har fået ny kæreste\nEn 25-årig skønhed har slået kloerne i Christopher. Medina er knust.\nChristopher og Medina, mens alt var godt. Nu har han ifølge Se & Hør endeligt droppet sanglærken og kastet sig over en tilrettelægger i stedet. (Billede: Polfoto/arkiv)\nDet tog 22-årige Christopher tre måneder at komme videre fra bruddet med Medina, men nu har han fundet sig en ny kæreste, skriver Se og Hør.\nDen smukke, unge Sofie Jørgensen har scoret Christopher. Foto: Privat\nDer er tale om den 25-årige Sofie Jørgensen, der er tilrettelægger på DR3-serien ‘Jeg er Christopher’, der har premiere i aften. Serien handler om den unge popstjernes liv, der tilsyneladende har betaget den krølhårede aarhusianer så meget, at hun har formået at score den unge kvindebedårer.\nChristopher springer ud som nymfoman: Jeg elsker at provokere\nIfølge Se & Hør har Sofie Jørgensen overnattet i Christophers lejlighed på kendis-hotellet STAY flere gange. Senest torsdag i sidste uge, hvor hun var med til release-fest på Christophers nye album ‘Told You So’ på natklubben Sunday. Næste morgen tog sangeren i Irma for at købe æg og bacon til det nye par, der ikke forlod lejligheden før klokken 16.\nMedina er knust\nDet har ramt Medina hårdt, at Christopher er kommet videre efter det forliste kendis-forhold. En kilde tæt på Medina siger til ugebladet, at det kom som et chok for Medina, at Christopher i sidste uge valgte at bryde tavsheden og fortælle deres brud.\n- Hun troede stadig, at der var mulighed for at redde forholdet. Og hun taler jo med Christopher, de sms’er og så videre. Derfor blev hun knust, da hun så, at han virkelig ikke vil hende mere. Hun var slet, slet ikke klar til det, siger kilden.\nHverken Christopher eller Sofie Jørgensen ønsker at be- eller afkræfte forholdet over for metroxpress.